CELEX: 32016D1155
Language: hu
Date: 2016-07-14 00:00:00
Title: A Bizottság (EU) 2016/1155 végrehajtási határozata (2016. július 14.) az Amerikai Egyesült Államok könyvvizsgálókra és könyvvizsgáló jogalanyokra vonatkozó közfelügyeleti, minőségbiztosítási, valamint vizsgálati és szankciórendszerének a 2006/43/EK európai parlamenti és tanácsi irányelv szerinti egyenértékűségéről (az értesítés a C(2016) 4363. számú dokumentummal történt) (EGT-vonatkozású szöveg)

15.7.2016   
            
            
               HU
            
            
               Az Európai Unió Hivatalos Lapja
            
            
               L 190/80
            
         A BIZOTTSÁG (EU) 2016/1155 VÉGREHAJTÁSI HATÁROZATA
   (2016. július 14.)
   az Amerikai Egyesült Államok könyvvizsgálókra és könyvvizsgáló jogalanyokra vonatkozó közfelügyeleti, minőségbiztosítási, valamint vizsgálati és szankciórendszerének a 2006/43/EK európai parlamenti és tanácsi irányelv szerinti egyenértékűségéről
   
      
         (az értesítés a C(2016) 4363. számú dokumentummal történt)
      
   
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az éves és összevont (konszolidált) éves beszámolók jog szerinti könyvvizsgálatáról, a 78/660/EGK és a 83/349/EGK tanácsi irányelv módosításáról, valamint a 84/253/EGK tanácsi irányelv hatályon kívül helyezéséről szóló, 2006. május 17-i 2006/43/EK európai parlamenti és tanácsi irányelvre (1) és különösen annak 46. cikke (2) bekezdésének első albekezdésére,
   mivel:
   
               (1)
            
            
               A 2006/43/EK irányelv 45. cikkének (1) bekezdése értelmében valamely tagállam illetékes hatóságai kötelesek nyilvántartásba venni mindazon harmadik országbeli könyvvizsgálókat és könyvvizsgáló jogalanyokat, amelyek olyan, az Unión kívül bejegyzett társaságok éves vagy összevont (konszolidált) pénzügyi kimutatásaival kapcsolatban bocsátanak ki könyvvizsgálói jelentést, amelyek átruházható értékpapírjait bevezették az említett tagállam szabályozott piacára. A 2006/43/EK irányelv 45. cikkének (3) bekezdése értelmében a tagállamok az ilyen harmadik országbeli könyvvizsgálókat és könyvvizsgáló jogalanyokat kötelesek közfelügyeleti, minőségbiztosítási, valamint vizsgálati és szankciórendszerük alá sorolni.
            
         
               (2)
            
            
               A tagállamok a viszonosság elve alapján a 2006/43/EK irányelv 45. cikkének (1) és (3) bekezdésében foglalt, a harmadik ország könyvvizsgálóira és könyvvizsgáló jogalanyaira vonatkozó követelmények alkalmazásától eltekinthetnek vagy módosíthatják azokat, feltéve, hogy az említett harmadik ország könyvvizsgálóira és könyvvizsgáló jogalanyaira vonatkozó közfelügyeleti, minőségbiztosítási, valamint vizsgálati és szankciórendszerek az említett irányelv szerinti követelményekkel egyenértékűnek minősülnek. Az egyenértékűség meghatározásának következményeként a 2006/43/EK irányelv 45. cikkének (1) és (3) bekezdésében foglalt követelmények alkalmazásától való eltekintésre vagy azok módosítására vonatkozó feltételeket általános szabályként a 2006/43/EK irányelv 46. cikkének (3) bekezdésében említett, a tagállambeli és az érintett harmadik országbeli közfelügyeleti, minőségbiztosítási, valamint vizsgálati és szankciórendszerek között létrejött együttműködési megállapodásban kell meghatározni, és erről tájékoztatni kell a Bizottságot.
            
         
               (3)
            
            
               A Bizottság a 2013/281/EU végrehajtási határozattal (2) egyenértékűnek minősítette az Egyesült Államok illetékes hatóságai, nevezetesen az Amerikai Egyesült Államok Értékpapír- és Tőzsdebizottsága (Securities and Exchange Commission of the United States of America) és az Amerikai Egyesült Államok Részvénytársaságainak Számviteli Felügyeleti Testülete (Public Company Accounting Oversight Board of the United States of America) által a könyvvizsgálókra és könyvvizsgáló jogalanyokra alkalmazott közfelügyeleti, minőségbiztosítási, valamint vizsgálati és szankciórendszereket a tagállamok könyvvizsgálókra és könyvvizsgáló cégekre vonatkozó közfelügyeleti, minőségbiztosítási, valamint vizsgálati és szankciórendszereivel. Az említett végrehajtási határozat 2016. július 31-étől nem alkalmazandó. Ennélfogva az említett rendszerek egyenértékűségét újból értékelni kell.
            
         
               (4)
            
            
               A 2013/281/EU végrehajtási határozat alkalmazásának időbeli korlátozását az egymás felügyeleti rendszerébe vetett kölcsönös bizalom hiánya okozta. Ezért sor került a tagállamok illetékes hatóságai és az Egyesült Államok illetékes hatóságai közötti együttműködési mechanizmus felülvizsgálatára annak érdekében, hogy értékelhetők legyenek a kölcsönös bizalom kialakítása területén elért eredmények. A 2013/281/EU végrehajtási határozat elfogadása óta kialakult a bizalom néhány formája, ideértve a tevékenységek közötti szükségtelen átfedések elkerülése és az együttműködés azon megközelítéseinek meghatározása iránti elköteleződést is, amelyek a jövőben a nagyobb mértékű bizalomhoz vezetnek.
            
         
               (5)
            
            
               Amennyiben az Egyesült Államokban bejegyzett társaság átruházható értékpapírjait valamely tagállam szabályozott piacán bevezették, de az Egyesült Államokban nem, úgy a tagállamoknak biztosítaniuk kell, hogy a szóban forgó társaság pénzügyi beszámolóihoz kapcsolódó minden könyvvizsgálói megbízatásra kiterjedjenek az Egyesült Államok illetékes hatóságaival annak meghatározása érdekében kötött együttműködési megállapodások, hogy az ilyen társaságok könyvvizsgálóira mely közfelügyeleti, minőségbiztosítási, valamint vizsgálati és szankciórendszer alkalmazandó. Abban az esetben, ha az ilyen könyvvizsgálói megbízatásokat egy másik tagállam könyvvizsgálója vagy könyvvizsgáló jogalanya végzi, az érintett tagállamoknak együtt kell működniük annak biztosítása érdekében, hogy a könyvvizsgálói megbízatás közfelügyeleti, minőségbiztosítási, valamint vizsgálati és szankciórendszereik egyikének hatálya alá tartozzon. Ezen intézkedések nem akadályozhatják, hogy a tagállamok az egyedi minőségbiztosítási felülvizsgálatok tekintetében együttműködési megállapodást hozzanak létre illetékes hatóságaik és az Egyesült Államok illetékes hatóságai között.
            
         
               (6)
            
            
               Valamely harmadik ország közfelügyeleti, minőségbiztosítási, valamint vizsgálati és szankciórendszereinek a 2006/43/EK irányelv 46. cikkének (2) bekezdése szerinti egyenértékűségre vonatkozó következtetés nem korlátozhat semmiféle olyan határozatot, amelyet a Bizottság az említett irányelv 47. cikke (3) bekezdésének első albekezdése értelmében elfogadhat az említett harmadik ország illetékes hatóságai által teljesített előírások megfelelőségéről.
            
         
               (7)
            
            
               A tagállamok és az Egyesült Államok illetékes hatóságai közötti, a könyvvizsgálókra és könyvvizsgáló cégekre vonatkozó közfelügyelet, minőségbiztosítás, valamint vizsgálati és szankciórendszerek terén történő együttműködés végső célja az, hogy megvalósulhasson az egymás felügyeleti rendszereire való, a rendszerek egyenértékűségén alapuló kölcsönös támaszkodás.
            
         
               (8)
            
            
               A Bizottság a Könyvvizsgálók Felügyeleti Testületei Európai Csoportjának (European Group of Auditors' Oversight Bodies) segítségével egyenértékűségértékelést végzett az Amerikai Egyesült Államok Értékpapír- és Tőzsdebizottsága és az Amerikai Egyesült Államok Részvénytársaságainak Számviteli Felügyeleti Testülete által a könyvvizsgálókra és könyvvizsgáló jogalanyokra alkalmazott közfelügyeleti, minőségbiztosítási, valamint vizsgálati és szankciórendszerekről. Az értékelést a 2006/43/EK irányelv 29., 30. és 32. cikkében meghatározott, a tagállamok könyvvizsgálókra és könyvvizsgáló cégekre vonatkozó közfelügyeleti, minőségbiztosítási, valamint vizsgálati és szankciórendszerét szabályozó kritériumok alapján végezték el. Az Amerikai Egyesült Államok Értékpapír- és Tőzsdebizottsága és az Amerikai Egyesült Államok Részvénytársaságainak Számviteli Felügyeleti Testülete által a könyvvizsgálókra és könyvvizsgáló jogalanyokra alkalmazott közfelügyeleti, minőségbiztosítási, valamint vizsgálati és szankciórendszerei megfelelnek az említett irányelv 29., 30. és 32. cikkében meghatározott követelményekkel egyenértékű követelményeknek.
            
         
               (9)
            
            
               Az Amerikai Egyesült Államok Részvénytársaságainak Számviteli Felügyeleti Testülete a közfelügyeletre, a minőségbiztosításra, valamint a könyvvizsgálók és könyvvizsgáló cégek vizsgálatára vonatkozó hatáskörrel rendelkezik. Az Amerikai Egyesült Államok Értékpapír- és Tőzsdebizottsága hatáskörrel rendelkezik a Részvénytársaságok Számviteli Felügyeleti Testülete által végzett műveletek felülvizsgálatára.
            
         
               (10)
            
            
               Az Egyesült Államok illetékes hatóságai a tagállamok közfelügyeleti, minőségbiztosítási, valamint vizsgálati és szankciórendszereit további értékelésnek kívánják alávetni, mielőtt úgy döntenének, hogy teljes mértékben a tagállamok illetékes hatóságai által gyakorolt felügyeletre hagyatkoznak. Ennélfogva, tekintve, hogy a 2006/43/EK irányelv 46. cikkében foglalt eltérés a viszonosság elvén alapul, a tagállamok illetékes hatóságai és az Egyesült Államok illetékes hatóságai közötti együttműködési mechanizmust az egymás felügyeleti rendszereire való kölcsönös támaszkodás felé tett előrelépés értékelése céljából felül kell vizsgálni. A felülvizsgálatnak továbbá figyelembe kell vennie azt a tényt, hogy a tagállamok ütköztek-e nehézségekbe a tagállami könyvvizsgálókra és könyvvizsgáló cégekre vonatkozó közfelügyeleti, minőségbiztosítási, valamint vizsgálati és szankciórendszereknek az Egyesült Államok illetékes hatóságai általi, egyenértékűségre vonatkozó elismerésével kapcsolatban. Ezen okból e határozat korlátozott ideig alkalmazandó.
            
         
               (11)
            
            
               Mindazonáltal a Bizottság rendszeresen nyomon követi a felügyeleti és szabályozási együttműködés terén zajló fejleményeket. E határozatot a felügyelet és szabályozás terén az Unióban és az Egyesült Államokban bekövetkező változások fényében adott esetben felül kell majd vizsgálni, figyelembe véve a releváns információk minden elérhető forrását. A felülvizsgálat az egyenértékűségi nyilatkozat visszavonásához vezethet.
            
         
               (12)
            
            
               Az e határozatban előírt intézkedések összhangban vannak a 2006/48/EK irányelv 48. cikkének (1) bekezdésével létrehozott bizottság véleményével,
            
         ELFOGADTA EZT A HATÁROZATOT:
   1. cikk
   A 2006/43/EK irányelv 46. cikkének (1) bekezdése alkalmazásában az Amerikai Egyesült Államok Értékpapír- és Tőzsdebizottsága és az Amerikai Egyesült Államok Részvénytársaságainak Számviteli Felügyeleti Testülete könyvvizsgálóira és könyvvizsgáló jogalanyaira vonatkozó közfelügyeleti, minőségbiztosítási, valamint vizsgálati és szankciórendszere megfelel az említett irányelv 29., 30. és 32. cikkében meghatározott követelményekkel egyenértékű követelményeknek.
   2. cikk
   Az 1. cikk nem sérti valamely tagállam illetékes hatóságai és az Egyesült Államok illetékes hatóságai közötti egyedi minőségbiztosítási felülvizsgálatok tekintetében létrejött együttműködési megállapodásokat.
   3. cikk
   Ezt a határozatot 2016. augusztus 1-jétől2022. július 31-ig kell alkalmazni.
   4. cikk
   Ennek a határozatnak a tagállamok a címzettjei.
   
      Kelt Brüsszelben, 2016. július 14-én.
      
         
            a Bizottság részéről
         
         Jonathan HILL
         
            a Bizottság tagja
         
      
   
   
      (1)  HL L 157., 2006.6.9., 87. o.
   
   
      (2)  A Bizottság 2013. június 11-i 2013/281/EU végrehajtási határozata az Amerikai Egyesült Államok könyvvizsgálókra és könyvvizsgáló jogalanyokra vonatkozó közfelügyeleti, minőségbiztosítási, valamint vizsgálati és szankciórendszerének a 2006/43/EK európai parlamenti és tanácsi irányelv szerinti egyenértékűségéről (HL L 161., 2013.6.13., 8. o.).